b'\n_START_ARTICLE_\nK\xc3\xa4rt Miil\n_START_PARAGRAPH_\nK\xc3\xa4rt Miil (1951\xe2\x80\x931974 Kaasikm\xc3\xa4e, 14. august 1951 Rakvere \xe2\x80\x93 14. september 2016 Tartu) oli eesti raamatukogutegelane ja \xc3\xb5igusinfospetsialist._NEWLINE_1958\xe2\x80\x931969 \xc3\xb5ppis ta Rakvere 1. Keskkoolis. 1978. aastal l\xc3\xb5petas Tartu Riikliku \xc3\x9clikooli filoloogiateaduskonna eesti filoloogia erialal ning s\xc3\xbcgisel asus t\xc3\xb6\xc3\xb6le oma alma materi raamatukogusse. Esialgu t\xc3\xb6\xc3\xb6tas ta hoiu-, seej\xc3\xa4rel vanaraamatu ning teenindusosakonnas. 1989. aastal sai K\xc3\xa4rt Miilist T\xc3\x9c Raamatukogu teenindusdirektor._NEWLINE_1990. aastatega algas Eesti raamatukogunduses suurte muutuste aeg. Oli igati loogiline, et otsiva vaimu, uutele ideedele avatud ja probleemidele s\xc3\xbcsteemselt l\xc3\xa4heneda eelistava inimesena pidas K\xc3\xa4rt Miil vajalikuks oma praktilisi oskusi t\xc3\xa4iendada teoreetiliste teadmistega ning 1993. aastal omandas ta t\xc3\xb6\xc3\xb6 ja pere k\xc3\xb5rvalt teise k\xc3\xb5rghariduse Tallinna Pedagoogika\xc3\xbclikooli sotsiaalteaduskonna infoteaduste osakonnas._NEWLINE_1996. aastal sai K\xc3\xa4rt Miil vastrajatud Eesti \xc3\x95iguskeskuse raamatukogu juhatajaks. Osalemisega \xc3\xb5igusalastel koolitustel ja t\xc3\xb6\xc3\xb6tamisega suurte andmebaasidega kujunes temast k\xc3\xb5rgestihinnatud \xc3\xb5igusinfospetsialist._NEWLINE_2000. aastal tuli Miil tagasi T\xc3\x9c Raamatukogusse teatme- ja erialainfoteeninduse juhiks. Olulisele kohale tema t\xc3\xb6\xc3\xb6s t\xc3\xb5usis infop\xc3\xa4devuse kursuste v\xc3\xa4ljat\xc3\xb6\xc3\xb6tamine ja l\xc3\xa4biviimine nii \xc3\xbcli\xc3\xb5pilastele kui \xc3\xb5ppej\xc3\xb5ududele.'